Denne artikkelen er over en måned gammel, og kan inneholde utdaterte råd fra myndighetene angående koronasmitten. Hold deg oppdatert i NRKs oversikt, eller gjennom FHIs nettsider.

Oppdatert med uttalelser fra statsminister Erna Solberg, 18.30 lørdag. Oppdatert med uttalelser fra Sivilforsvaret klokken 19.40.

De siste dagene har titusenvis av nordmenn dratt på hytta på fjellet.

Dette til tross for mange advarsler: Helseminister Bent Høie oppfordret torsdag alle om å unngå enhver form for fritidsreise.

Små kommuner har tryglet folk om å dra hjem fra fjellet. De har ikke nødvendigvis kapasitet til å følge opp hyttefolket om de skulle bli syke.

I dagens pressekonferanse manet også statsminister Erna Solberg folk om å reise hjem fra hytta.

– Hvis det blir nødvendig vil sivilforsvaret bistå med å få hyttefolk hjem, sa en tydelig statsminister.

HAFJELL: Bare i Øyer er det over 3300 hytter. Lokalbefolkningen teller rundt 5000. Foto: Lars Erik Skrefsrud / NRK

Sivilforsvaret er klare for oppgaven

– Dette er selvfølgelig en av de tingene vi kan gjøre, sier sjef for sivilforsvaret i Norge Tore Ketil Stårvik.

Han har 8000 tjenestepliktige sivilforsvarsfolk i Norge som kan gjøre denne jobben. Men Stårvik håper befolkningen nå lytter til statsministeren sterke anmodning og at de slipper denne oppgaven.

– Det er uvanlige tider og da er det kanskje riktig å bruke uvanlige virkemidler. Men samtidig kan det også være andre som kan bidra til å få gjort denne formen for varsling, sier Stårvik, som understreker at de også har mange andre henvendelser i forbindelse med koronasmitten.

HÅPER DE SLIPPER: Sjef for sivilforsvaret i Norge Tore Ketil Stårvik håper befolkningen nå lytter til statsministeren sterke anmodning og at de slipper denne oppgaven. Foto: Robert Hansen / NRK

Han kan ikke huske at sivilforsvaret tidligere har gjort noe lignende.

Og i Trøndelag er de klare til å stille på kort varsel.

– Med en gang vi får anmodning om å bistå med dette så er vi klare til å rykke ut uansett hvor det måtte være i Trøndelag, sier distriktssjef Ole Kristian Aagård i Sivilforsvaret i Sør-Trøndelag.

Aagård regner med at området som Røros og Oppdal der tettheten med hytter er stor vil være aktuelle steder å reise ut til.

Hytteforening tar tak: – Må bidra i nasjonal dugnad

I hyttekommunene Lillehammer, Øyer og Gausdal har folk strømmet til fjells de siste dagene. Mange mener at det er trygt å oppholde seg på fjellet. Da er de lenger unna andre folk.

Andre skriver i sosiale medier at de føler det tryggere der enn å stimle sammen i byene.

Myndighetene i hyttekommunene er av en annen oppfatning: De har nok med å ivareta egen befolkning.

BOM: Bommer som denne nedenfor Pellestova ved Hafjell, kan bli stengt. Foto: Lars Erik Skrefsrud / NRK

Johan Georg Johnsen er leder i Værskei Hytteeierforening, med 150 medlemmer. De ønsker å bidra i den nasjonale dugnaden, og vil at folk skal dra hjem nå.

De har vedtatt at det ikke skal brøytes i hytteområdet framover.

– Selv om vi er en hytteforening som ivaretar hytteeierene, er tiden nå inne for å si fra tydelig, sier Johnsen.

ALVOR: Ordfører i Gausdal, Anette Musdalslien, sier til NRK at de vurderer ulike tiltak. Et av tiltakene er å slutte og brøyte i hyttefeltene. Foto: Lars Erik Skrefsrud / NRK

Ordførere med klar beskjed

Nå vil ordførerne i Øyer, Gausdal og Lillehammer gjøre det samme:

De vurderer å stenge bomveier i hyttefelt, og at veier i de samme områdene ikke blir brøytet.

– Det er meldt snøfall i området i kveld. Derfor oppfordrer vi folk om å dra ned fra fjellet og tilbake til hjemkommunen så raskt som mulig, sier ordfører i Lillehammer, Ingunn Trosholmen.

Hun mener det er svært viktig at alle nå tar ansvaret sitt og reiser hjem til egen kommune.

– Vi ser at svært mange har reist opp på hytta si, og det er forståelig. Men nå er vi i en situasjon der vi trenger at flest mulig er hjemme i egen kommune, presiserer ordføreren.

ORDFØRER: Ingunn Trosholmen ber fjellfolket innstendig om å reise hjem. Foto: Kari Nygard Tvilde / NRK

Ordfører i Øyer, Jon Halvor Midtmageli, sier Øyer så langt er i en heldig situasjon med 0 smittede.

– Vi ønsker ikke en situasjon hvor vi må ta imot hyttefolk fra områder som Hafjell. Det har vi ikke kapasitet til. Nå må folk skjønne alvoret og reise hjem, sier han.

Ba løypekjørerne om å stoppe

Flere har den siste tiden gått inn for tiltak for å begrense den store tilstrømmingen til små hyttekommuner.

I den store hyttekommunen Sirdal i Agder er det allerede innført tiltak for å få hyttefolket til å holde seg hjemme. De har stengt skitrekkene, løypenettet, hotellene og serveringsstedene.

– Det er tungt for en ordfører i en turistkommune å si at vi ikke ønsker folk til Sirdal. Men sånn situasjonen er, så gjentar vi oppfordringen om at folk blir værende i hjemkommunen sin, sier ordfører Jonny Liland.

Også andre steder har det blitt lagt inn begrensninger de siste dagene. I ei Facebook-gruppe for Sjusjøen i Ringsaker, ble løypekjører Johannes Haukåssveen oppfordret til å ikke kjøre opp nye løyper.

En person skrev: «Som et tydelig signal oppfordrer jeg deg (...) til å innstille all løypekjøring på Sjusjøen»

Oppfordringen ble fulgt, og løypelaget på Sjusjøen slutter å kjøre nye skiløyper fra søndag 15. mars.

Også løypekjører Knut Erik Hagen på Skeikampen i Gausdal annonserte lørdag at han ikke kommer til å kjøre opp løyper, i håp om at det vil holde folk hjemme:

Lløypekjørere på Lillehammer- og Øyerfjellet har fulgt oppfordringen, ifølge oppdateringer på Facebook.

I kommentarfeltet har flere hevet seg inn i debatten. Kommentarene som spenner fra at dette er rett, til at dette blir helt feil for lokalbefolkningen.

En skriver: «Lokale myndigheter kan nedlegge forbud mot brøyting av hytteveger, da kan man ikke komme til hytta. Da kan skispor kjøres i et kanskje mer begrenset omfang for oss lokale.»

– Å droppe løypekjøring går ut over lokalbefolkningen

Andre mener at det å droppe løypekjøring, ikke vil fungere.

– Jeg tror ikke det vil gjøre at folk reiser ned igjen fra hytta, sier Ane Bjørnsgård, som er folkehelserådgiver i Innlandet fylkeskommune.

Hun har full forståelse for at små hyttekommuner ikke ønsker hytteturisme, men påpeker at det er mange i lokalbefolkningen som også har hytte i disse områdene.

I tillegg er det viktig å ta vare på egen helse og komme seg ut, nå som man ellers er isolert fra andre mennesker.

– Det beste man kan gjøre nå er å være ute i skog og mark. Helst i nærheten av der du bor, sier hun.